Paramedici se ambulans in Soweto aangevalFoto verskaf deur ER24 Daar is Sondagoggend vroeg by ŉ ambulans ingebreek van paramedici van die Gautengse departement van gesondheid. Philani Mhlungu, woordvoerder van die departement, het in ŉ verklaring gesê die Tshepo Themba-span is omstreeks 04:00 na ŉ toneel in Masekostraat, Zola 2 in Soweto ontbied. “Die pasiënt is dood verklaar met hul aankoms. Hulle het die inbraak opgemerk toe hulle die boek in die ambulans wou gaan haal het om die persoon se afsterwe aan te teken.” ŉ Saak is by die Jabulani-polisiestasie aanhangig gemaak. Die span se GPS-toestel is gesteel. Mhlungu het gesê nog ŉ span is Woensdagaand aangeval toe hulle reageer het op ŉ pasiënt wat gebrand het. “Die span was op pad om nog ŉ brand te assesseer by die Mary Me- informele nedersetting in Soshanguve. Lede van die gemeenskap het glo ŉ plakkershuis aan die brand gesteek om die inwoners te straf omdat hulle verdink is van misdaad in die omgewing.” Toe die paramedici reageer, het die gemeenskap hulle met klippe bestook om hulle te verhoed om die brandende gebou te betree. “Die personeel is gelukkig nie beseer nie. Die saak is by die plaaslike polisiestasie aangemeld.” In Maart vanjaar is paramedici in Winterveld, noord van Pretoria, ook van hul besittings beroof toe hulle met ŉ vuurwapen gedreig is. “Die situasie ruk handuit en lede van die gemeenskap moet ons ‘groen engele’ – soos die paramedici graag genoem word – beskerm,” het Mhlungu gesê. “Wanneer paramedici versuim om te reageer op ŉ lewensgevaarlike oproep waar jou geliefde by betrokke is, omdat hulle vir hul lewens vrees: wie sal jy beskuldig?” Die departement versoek die gemeenskap om nie by paramedici se werk in te meng, hulle te intimideer, beroof of aan te val wanneer hulle op noodgevalle reageer nie. “As paramedici aangeval word, sal dit noodlottige gevolge vir gemeenskappe hê, omdat ons spanne uiteindelik nie sal kan reageer op noodgevalle nie. Die misdadigers bly in die gemeenskappe. Ons doen ŉ beroep op burgers om met wetstoepassers saam te werk en seker te maak die misdadigers word aangekeer. Dit sal ŉ hartseer dag wees wanneer mense, wat hulp nodig het, nie bygestaan kan word nie omdat die samelewing niks gedoen het om aanvalle op paramedici te voorkom nie.”